Suojelupoliisin tuoreen arvion (siirryt toiseen palveluun) mukaan radikaali-islamisteihin kytkeytyvä terrorismin uhka on kohonnut myös Suomessa. Supon mukaan syynä ovat lähinnä Syyrian konflikti ja siihen liittyvät ilmiöt.

Supon arvion mukaan Suomi ei kuitenkaan edelleenkään ole terroristijärjestöjen ensisijainen kohdemaa ja organisoidun, esimerkiksi Al-Qaidan johtaman terrorismin uhka Suomea tai suomalaisia kohtaan on yhä matala.

Kohonnut uhka koskee ilman ulkopuolista ohjausta toteutettavia väkivallantekoja.

Supon mukaan Suomessa oleskelee aiempaa enemmän henkilöitä, joilla on yhteyksiä terroristijärjestöihin. Määrää lisäävät Syyrian konfliktialueelle matkustaneet ja sieltä takaisin Suomeen palanneet henkilöt, jotka ovat osallistuneet aseelliseen toimintaan.

Supon mukaan sen tiedossa ei ole konkreettisia Suomeen kohdistuvia terrorihankkeita. Supo kuitenkin varoittaa, että Syyriaan kytkeytyvien verkostojen ja yksittäisten henkilöiden toiminta on arvaamatonta ja vaikeasti ennakoitavissa.